Sentejn wara l-annessjoni illegali tar-Repubblika Awtonoma tal-Krimea u tal-belt ta' Sevastopol mill-Federazzjoni Russa, l-Unjoni Ewropea tibqa' impenjata bis-sħiħ lejn is-sovranità u l-integrità territorjali tal-Ukrajna. L-Unjoni Ewropea ttenni li ma tirrikonoxxix dan u tkompli tikkundanna dan il-ksur tad-dritt internazzjonali. Din tibqa' sfida diretta għas-sigurtà internazzjonali, b'implikazzjonijiet serji għall-ordni legali internazzjonali li tipproteġi l-unità u s-sovranità tal-istati kollha. L-Unjoni Ewropea tibqa' impenjata biex timplimenta bis-sħiħ il-politika tagħha ta' nonrikonoxximent, inkluż permezz ta' miżuri restrittivi. L-UE tappella mill-ġdid lill-Istati Membri tan-NU biex jikkunsidraw miżuri simili ta' nonrikonoxximent f'konformità mar-Riżoluzzjoni 68/262 tal-AĠNU. L-UE tafferma mill-ġdid it-tħassib serju tagħha dwar iż-żieda fil-preżenza militari u d-deterjorazzjoni tas-sitwazzjoni tad-drittijiet tal-bniedem fil-peniżola tal-Krimea, inklużi ċ-ċaħda għal-libertà ta' espressjoni, il-libertà ta' għaqda paċifika, il-libertà ta' reliġjon u ta' twemmin, u l-persekuzzjoni ta' persuni li jagħmlu parti minn minoranzi, b'mod partikolari t-Tatari tal-Krimea. Il-preżentazzjoni ta' talba biex jiġu pprojbiti l-attivitajiet tal-Mejlis, korp awtonomu tat-Tatari tal-Krimea, bħala organizzazzjoni estremista, huwa żvilupp partikolarment inkwetanti. L-UE tappella għal konformità sħiħa mal-istandards internazzjonali tad-drittijiet tal-bniedem u obbligi oħra skont id-dritt internazzjonali. Il-każijiet pendenti kollha ta' ksur tad-drittijiet tal-bniedem bħall-għajbien sfurzat, it-tortura u l-qtil għandhom jiġu investigati bir-reqqa. Oleh Sentsov u Oleksandr Kolchenko, arrestati u kundannati bi ksur tad-dritt internazzjonali, għandhom jinħelsu immedjatament u ggarantiti ritorn sikur lejn l-Ukrajna. Aċċess sħiħ, liberu u mingħajr restrizzjoni għal atturi internazzjonali tad-drittijiet tal-bniedem għat-territorju sħiħ tal-Ukrajna, inklużi l-Krimea u Sevastopol, jibqa' jkun ta' importanza kbira. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro* u l-Albanija*, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-dikjarazzjoni. * L-Eks Repubblika Jugoslava tal-Maċedonja, il-Montenegro u l-Albanija jkomplu jagħmlu parti mill-Proċess ta' Stabbilizzazzjoni u ta' Assoċjazzjoni.